Teade teatavate terasetoodete kaitsemeetmete tariifikvootide määra kohandamise kohta Ühendkuningriigi Euroopa Liidust lahkumise (1. jaanuari 2021. aasta) järgseks ajaks

(2020/C 366/12)

31. jaanuaril 2019 kehtestas Euroopa Komisjon (edaspidi „komisjon“) oma rakendusmäärusega teatavatele terasetoodetele lõplikud kaitsemeetmed (edaspidi „lõplike kaitsemeetmete määrus“) (1).

Vastavalt Euroopa Liidu ja Ühendkuningriigi vahelisele väljaastumislepingule jääb Ühendkuningriik alates 1. jaanuarist 2021 ELi tolliterritooriumist välja. Seega muutub alates sellest kuupäevast territoorium, kus kaitsemeetmed kehtivad. Seetõttu peab komisjon vajalikuks vastavalt kohandada tariifikvootide mahtu ning nende arenguriikide loetelu, kelle suhtes meetmed kehtivad.

1. Hõlmatud tooted

Käesolevas menetluses on vaatluse all käesoleva teate I lisas loetletud teatavad terasetooted.

2. Menetluse ulatus

Tariifikvootide kohandamine praeguste kaitsemeetmete ülejäänud kehtivusajaks (2) seisneb tariifikvootide mahu ümberarvutamises, lähtudes liitu (EL 27) suunatud impordi mahust ja käsitades Ühendkuningriiki selliselt, nagu ta oleks võrdlusperioodil (2015–2017) olud kolmas riik.

3. Metoodika

Komisjon leiab, et kõige õigem on tariifikvootide mahtusid kohandada järgmiselt:

a) selgitatakse välja 2015.–2017. aasta impordi maht EL 27 riikidesse riikidest, kelle suhtes on meetmed kehtestatud (3);

b) sellele kogusele liidetakse 2015.–2017. aasta import Ühendkuningriigist EL 27 riikidesse (4);

c) saadud summadele lisatakse 5 % iga tootekategooria kohta (et kajastada 2019. aasta veebruari lisakoguseid) ja kaks liberaliseerimisest tulenevat suurendamist (3 % nii 2019. aasta juulis kui ka 2020. aasta juulis).

4. Kohandamisega saadud kavandatavad uued tariifikvoodid

Käeoleva teatega annab komisjon huvitatud isikutele teada eespool kirjeldatud metoodika kohaselt väljaarvutatud tariifikvootide mahud tootekategooriate ja päritoluriikide kaupa, mille komisjon kavatseb teha kättesaadavaks ajavahemikuks 1. jaanuarist kuni 30. juunini 2021.

Osa eksportivate riikide puhul muutub teatavate tootekategooriate (5) tariifikvootide maht ja võimalik, et ka jaotis (kas riigipõhine või jääkkvoot) ainult seetõttu, et punktis 3 osutatud suurenduste ja vähenduste tegemise järel on kvootide eraldamisel kasutatud uut impordiandmete kogumit. Need muudatused ei kujuta endast muudatust tariifikvootide kehtestamise põhimõtetes, mis on kindlaks määratud 2019. aasta veebruari lõplike meetmetega, s.t tingimus, et teatud juhtudel saab kohaldada riigipõhist tariifikvooti, on jäänud samaks (6).

Kuna tootekategooriate 4A ja 4B jaotuse kohta ajavahemikul 2015–2017 täpsed andmed puuduvad, on kasutatud järgmist metoodikat. Praeguste meetmetega hõlmatud riikide puhul põhineb nende kahe tootekategooria vaheline jaotus 2017. aasta suhtarvul. Nimetatud aasta on ainus, mille kohta on täpselt teada tootekategooria 4A impordi suurus (vastavalt dumpinguvastaste meetmete kehtestamise ajal kehtestatud TARICi erikoodidele). Kuni täiendava teabe saamiseni eeldab komisjon, et Ühendkuningriigist pärit import jaotus nende kahe tootekategooria vahel võrdselt. Huvitatud isikutel ja asjaomastel riikidel palutakse seda meetodit hinnata ja kui seda tuleks muuta, siis esitada vajalik tõendusmaterjal.

Ümberarvutatud tariifikvootide mahud tootekategooriate ja päritoluriikide kaupa 2021. aasta kaheks kvartaliks – jaanuarist märtsini ja aprillist juunini – on esitatud käesoleva teate II ja IV lisas (7).

Komisjon kavatseb ajakohastada ka arenguriikidest pärit tootekategooriate loetelu, mille suhtes kohaldatakse lõplikke meetmeid (vt III lisa). Komisjon kavatseb oma arvutustes tugineda uutele andmetele, mis on saadud punktis 3 kirjeldatud metoodika rakendamisel 2019. aasta impordi andmekogumile.

Nende arenguriikide loetelu, kelle suhtes meetmed kehtivad, on kavas muuta järgmiselt:

— Araabia Ühendemiraadid jäetakse välja tootekategooriate 21 ja 26 alt;

— Türgi jäetakse välja tootekategooria 25A alt;

— Hiina suhtes kohaldatakse tootekategooria 22 meetmeid.

4.1 Kirjaliku teabe esitamine

Komisjon kutsub huvitatud isikuid üles esitama märkusi ainult kohandamisest tingitud uute kavandatavate tariifikvootide kohta. Märkus peavad piirduma tariifikvootide kohandamise metoodikaga ja nende arenguriikide loeteluga, kelle suhtes kohaldatakse praegu kehtivaid meetmeid.

Teave ja seda toetavad tõendid peavad jõudma komisjoni viie tööpäeva jooksul pärast käesoleva teate avaldamist Euroopa Liidu Teatajas.

4.2 Teabe esitamine ja käesolevas teates kindlaks määratud tähtaegade pikendamine

Üldjuhul võivad huvitatud isikud esitada teavet üksnes käesolevas teates täpsustatud tähtaegade jooksul. Käesolevas teates esitatud tähtaegade pikendamist võib taotleda üksnes erandlike asjaolude korral ja seda võimaldatakse ainult nõuetekohaselt põhjendatud juhul. Nõuetekohaselt põhjendatud erandjuhul võib esildise esitamise tähtaega tavaliselt pikendada kuni kahe päeva võrra.

4.3 Kirjaliku teabe esitamise juhend

Võttes arvesse, et käesoleva teate alusel teabe esitajaid võib olla palju, kuid ümberarvutatud tariifikvootide jõustumiseni on jäänud vähe aega, ning esitatud teabe võrreldavuse ning kiire analüüsitavuse huvides on komisjon koostanud vormi, mida tuleb märkuste esitamiseks kasutada. Vorm on esitatud käesoleva teate V lisas.

Komisjonile kaubanduskaitset käsitlevateks menetlusteks esitatud teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt konkreetse loa, mis sõnaselgelt võimaldab komisjonil a) kasutada kõnealust teavet ja andmeid käesolevas kaubanduse kaitsemeetmeid käsitlevas menetluses ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kirjalikud märkused, mida huvitatud isikud paluvad käsitleda konfidentsiaalsena, peavad olema varustatud märkega „Limited“ (8). Uurimise käigus teavet esitavatel isikutel palutakse oma teabe konfidentsiaalsena käsitamise taotlust põhjendada.

Isikud, kes esitavad teavet märkega „Limited“, peavad vastavalt Euroopa Parlamendi ja nõukogu määruse (EL) 2015/478 (9) artiklile 8 ning Euroopa Parlamendi ja nõukogu määruse (EL) 2015/755 (10) artiklile 5 esitama ka teabe mittekonfidentsiaalse kokkuvõtte, millele on lisatud märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teave annaks asjast piisava ülevaate, ning need peavad jõudma komisjoni samal ajal kui versioon märkega „Limited“.

Kui konfidentsiaalse teabe esitaja ei anna teabe konfidentsiaalsena käsitamise taotlusele sobilikku põhjendust või ei esita nõutavas vormis ja nõutava kvaliteediga mittekonfidentsiaalset kokkuvõtet, võib komisjon jätta sellise teabe arvesse võtmata, kui asjakohastest allikatest ei ole teabe õigsust võimalik rahuldavalt kontrollida.

Huvitatud isikutel palutakse teave ja taotlused koos skaneeritud volikirjadega esitada TRON.tdi (https://tron.trade.ec.europa.eu/tron/TDI) platvormi kaudu. TRON.tdi-d või e-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega, mis on esitatud dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“ ja avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf.

Huvitatud isikutel tuleb esitada oma nimi, aadress ja telefon ning toimiv ametlik e-posti aadress, mida vaadatakse iga päev. Kui kontaktandmed on esitatud, suhtleb komisjon huvitatud isikutega ainult TRON.tdi või e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laadi tõttu tuleb see saata tähitud kirjaga. Huvitatud isikud leiavad täiendavad nõuded ja lisateabe komisjoniga suhtlemise kohta, sealhulgas teabe TRON.tdi kaudu esitatud esildiste suhtes kehtivate põhimõtete kohta, eespool osutatud huvitatud isikutega suhtlemise juhendist.

Komisjoni postiaadress:

European Commission Directorate-General for Trade Directorate G, unit G5 Kabinet: CHAR 03/66 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi

E-posti aadress: TRADE-SAFE009-REVIEW@ec.europa.eu

5. Ajakava

Ettevõtjate ebakindluse vähendamiseks viiakse menetlus lõpule võimalikult lühikese aja jooksul, et ümberarvutatud tariifikvoodid saaksid jõustuda 1. jaanuaril 2021.

6. Koostööst keeldumine

Kui huvitatud isik ei esita vajalikku teavet ettenähtud tähtaja jooksul või takistab märkimisväärselt uurimist, võib vastavalt määruse (EL) 2015/478 artiklile 5 ja määruse (EL) 2015/755 artiklile 3 teha järeldused kättesaadavate faktide põhjal. Kui selgub, et huvitatud isik on esitanud väära või eksitavat teavet, võib sellise teabe jätta arvesse võtmata ning toetuda kättesaadavatele faktidele.

7. Ärakuulamise eest vastutav ametnik

Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kõigi muude menetluse käigus esitatavate taotlustega, mis käsitlevad huvitatud isikute või kolmandate isikute kaitseõigust.

Huvitatud isikud võivad taotleda ärakuulamise eest vastutava ametniku sekkumist. Põhimõtteliselt piirduvad need sekkumised teemadega, mis tekivad käesoleva menetluse käigus.

Taotlus ärakuulamise eest vastutava ametniku sekkumiseks tuleks esitada kirjalikult ning taotlust tuleks põhjendada. Arakuulamise eest vastutav ametnik analüüsib esitatud taotluse põhjendusi, pidades silmas uurimise hea haldamise ja õigeaegse lõpuleviimise eesmärki.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil: http://ec.europa.eu/trade/trade-policy-and-you/contacts/hearing-officer.

8. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (11).

Isikuandmete kaitset käsitlev teade, milles teavitatakse kõiki isikuid komisjoni kaubanduse kaitsemeetmete raames toimuvast isikuandmete töötlemisest, on kättesaadav kaubanduse peadirektoraadi veebisaidil: http://trade.ec.europa.eu/doclib/html/157639.htm.

(1) Komisjoni 31. jaanuari 2019. aasta rakendusmäärus (EL) 2019/159, millega kehtestatakse lõplikud kaitsemeetmed teatavate terasetoodete impordi suhtes (ELT L 31, 1.2.2019, lk 27).

(2) 2021. aasta kaks kvartalit: jaanuarist märtsini ja aprillist juunini.

(3) Allikas: Eurostat.

(4) ELi-sisese kaubanduse statistika põhjal (allikas: Eurostat).

(5) Pärast tariifikvootide mahtude kohandamist saavad mõnel riigid, kellel praegu on mõne tootekategooria puhul õigus kasutada jääktariifikvoote, kasutada riigipõhiseid tariifikvoote, ja vastupidi.

(6) Tavaliselt saab riik riigipõhise tariifikvoodi siis, kui kohandatud andmekogumi kohaselt on tema impordi osakaal teatavas tootekategoorias võrdlusperioodil vähemalt 5 %.

(7) Selles lisas on käsitletud juurdepääsu jääkkvoodile perioodi viimases kvartalis.

(8) Märkega „Limited“ tähistatakse dokumendid, mida määruse (EL) 2015/478 artikli 8, määruse (EL) 2015/755 artikli 5 ning WTO kaitsemeetmete lepingu artikli 3 lõike 2 kohaselt käsitatakse konfidentsiaalsena. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(9) ELT L 83, 27.3.2015, lk 16.

(10) ELT L 123, 19.5.2015, lk 33.

(11) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).